**NOTĂ INFORMATIVĂ**

**la proiectul Hotărîrii Guvernului cu privire la reorganizarea prin fuziune (contopire) a SA „Centrala Electrică cu Termoficare nr. 1 Chişinău” şi SA „Centrala Electrică cu Termoficare nr. 2” din Chişinău cu SA „Termocom” în procedura planului**

Ministerul Economiei a elaborat proiectul Hotărîrii Guvernului cu privire la reorganizarea prin fuziune (contopire) a SA „Centrala Electrică cu Termoficare nr. 1 Chişinău” şi SA „Centrala Electrică cu Termoficare nr. 2” din Chişinău cu SA „Termocom” în procedura planului ca o continuare a reformelor în sectorul termoenergetic din mun. Chişinău.

În anul 2011, cu suportul Băncii Mondiale şi a Guvernului Regatului Suediei de către Compania *Economic Consulting Associaties* din Marea Britanie, a fost elaborat Studiul privind restructurarea instituţională şi financiară a sistemului de alimentare cu energie termică şi electrică din mun. Chişinău. Ulterior, în baza studiului în cauză, de către Ministerul Economiei, a fost elaborat şi aprobat prin Hotărîrea Guvernului nr. 983 din 22 decembrie 2011 Conceptul şi Planul de acţiuni privind restructurarea corporativă, instituţională şi financiară a sistemului centralizat de alimentare cu energie termică din mun. Chişinău (SACETC). Conceptul în cauză prevede restructurarea sistemului de încălzire centralizată din mun. Chişinău prin integrarea pe verticală a SA „Termocom”, SA „CET-1” şi SA „CET-2” într-o întreprindere nouă (NÎ).

Ulterior, la 17 septembrie 2012, Consiliul Municipal Chişinău a aprobat Decizia nr. 5/15 „Cu privire la aprobarea restructurării corporative, instituţionale şi financiare a sistemului centralizat de alimentare cu energie termică din mun. Chişinău”.

Întru îndeplinirea prevederilor Conceptului şi a Planului de acţiuni privind restructurarea corporativă, instituţională şi financiară a sistemului centralizat de alimentare cu energie termică din mun. Chişinău şi în vederea executării procedurilor privind fuziunea SA „CET-1”, SA „CET-2” şi SA „Termocom”, cu susţinerea partenerilor de dezvoltare (Banca Mondială şi Guvernul Regatului Suediei), a fost contractată Compania de consultanţi internaţionali PwC, care acordă asistenţa necesară în cadrul proiectului „Suport în implementarea restructurării corporative a Termocom, CET-1, CET-2”.

Compania PwC a acumulat toată informaţia necesară în baza căreia a fost elaborat Raportul privind opţiunile de restructurare corporativă a sistemului de încălzire centralizată din mun. Chişinău. Ulterior, în baza informaţiilor obţinute de către Ministerul Economiei au fost întocmite actele de fuziune.

Analiza minuţioasă a situaţiilor economico-financiare ale SA „Termocom”, SA „CET-1” şi SA „CET-2” (inclusiv, activele existente, datoriile etc.), precum şi estimările efectuate de către consultanţi au demonstrat că, în bilanţul consolidat al NÎ ponderile întreprinderilor vor fi prezentate în modul următor:

SA „CET-1” – 12 %,

SA „CET-2” – 85 %,

SA „Termocom” – 3 %.

Reieşind din cele prezentate mai sus, a fost determinată structura potenţială a acţionariatului NÎ după cum urmează:

Agenţia Proprietăţii Publice – 96,8 %,

Consiliul mun. Chişinău – 2,25 %,

Persoane fizice\* – 0,95 %.

*Notă: Acţiunile persoanelor fizice pot fi răscumpărate.*

E de menţionat că, după finisarea procedurii de fuziune din partea BM va fi oferit NÎ un credit la condiţiile IDA (inclusiv, 20 mil dol. SUA pentru investiţiile în SACETC, precum şi 20 mil dol. SUA pentru asigurare garanţiei BM către furnizorul de gaze naturale, care să acopere o valoare de 80 mil dol. SUA a datoriilor existente şi va contribui la soluţionarea problemei datoriilor sectorului în întregime).

Totodată, se desfăşoară proiectul pentru promovarea reformelor şi sporirea eficienţei în sectorul energetic (Grant ASDI operat de către BM). Unul dintre pachetele finanţate reprezintă asistenţa tehnică în elaborarea unui program de investiţii prioritare în SACETC pentru o perioada apropiată (3 ani).

În 2012, în urma unui proces competitiv de selectare, a fost semnat contractul cu compania suedeză Sweco. În cadrul Raportului final al Consultanului au fost determinate recomandările şi soluţiile investiţionale prioritare în sectorul termoenergetic al capitalei, **care includ reconstruirea unor segmente subterane ale reţelelor termice, modernizarea unor staţii de pompare, instalarea cîtorva sute de puncte termice individuale noi şi alte măsuri de eficientizare.** Se estimează că, aceste investiţii vor îmbunătăţi considerabil eficienţa sistemului termoenergetic din municipiu. Conform listei aprobate de investiţii prioritare, ulterior vor fi lansate licitaţii în cadrul unui nou proiect de investiţii, avînd ca scop *îmbunătăţirea eficienţei SACETC.* Proiectulse integrează în procesul reformelor de amploare din sector iniţiate de către Guvernul Republicii Moldova cu suportul financiar al BM.

Avînd în vedere cele menţionate, ca o condiţie pentru declanşarea investiţiilor în sector, este necesară aprobarea fuziunii SA „Centrala Electrică cu Termoficare nr. 1 Chişinău” şi SA „Centrala Electrică cu Termoficare nr. 2” cu SA „Termocom” în procedura planului. Astfel, Ministerul Economiei vine cu propunerea de a aproba proiectul Hotărîrii Guvernului cu privire la reorganizarea prin fuziune (contopire) a SA „Centrala Electrică cu Termoficare nr. 1 Chişinău” şi SA „Centrala Electrică cu Termoficare nr. 2” din Chişinău cu SA „Termocom” în procedura planului.

**Viceprim-ministru,**

**ministru al economiei Valeriu LAZĂR,**

*Ex. Galina Parsian*

*022 233 267*